Die wêreld in foto’s – 27 November 2019Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Mense staan in ŉ ry om kos te ontvang by ŉ tydelike kamp op ŉ sokkerveld in Durres, Wes-Albanië. Die dodetal ná die kragtige aardbewing in Albanië het oornag tot 25 gestyg. Plaaslike en internasionale reddingspanne gaan voort om in die ineengestorte geboue na oorlewendes te soek. (Foto: Petros Giannakouris, AP) Pres. Donald Trump gooi ŉ hoed na die skare tydens ŉ praatjie by ŉ saamtrek in Sunrise, Florida. Trump gaan hom by die res van sy familie aansluit vir die vakansie by sy Mar-a-Lago-landgoed. (Foto: Susan Walsh, AP) ŉ Boer ry met sy trekker op die kringpad in Parys. Franse boere ry met hulle trekkers in Parys en Lyon rond om teen stagnante inkomste en onbillike mededinging te betoog. (Foto: Thibault Camus, AP) Namibiese pres. Hage Geingob plaas sy stembrief in ŉ stembus in Windhoek tydens Namibië se nasionale verkiesing. Geingob se regerende party moet die grootste uitdaging die hoof bied sedert onafhanklikheid sowat 30 jaar gelede. Altesaam 1,3 miljoen kiesers neem vandeesjaar deel aan dié verkiesing. (Foto: Brandon van Wyk, AP) Dallas Stars se doelwagter Anton Khudobin (35) in aksie teen Chicago Blackhawks se Kirby Dach (77) tydens die tweede ronde van ŉ NHL-hokkiewedstryd in Chicago. (Foto: Charles Rex Arbogast, AP)